1.

Beretning 2018

Den 14. marts havde vi årsmøde med 38 deltagere. På valg var Jørgen Frandsen og Inga Bennetsen, som begge modtog genvalg. Der var også genvalg til suppleanterne Else Susgaard og Ejvind Christiansen.

Efterfølgende konstituerede vi os, med mig som formand, Kamma Kirkeby som næstformand og Inga Bennetsen som kasserer og Hjalmar Nielsen som web-master, sekretær m.m.

Tirsdag den 24. april havde vi ”Spis Sammen” på Ulfborg Aktiv Center med 88 deltagere, hvor vi sang en del sange, og hvor Ida Nagstrup sad ved flygelet. Alle udtrykte stor tilfredshed med arrangementet. Landet over har 175 lokalforeninger haft 200 Spis Sammen arrangementer i løbet af året.

Den 15. maj havde vi arrangeret tur til Samsø, der hurtigt blev overtegnet, derfor arrangerede vi nok en tur den 4. juni, hvor bussen også blev fyldt op.

Begge ture forløb ens, med buskaffe på vej til færgen i Hov. På færgen fik vi serveret buffet. Efter en god overfart kom vores guide på bussen. Der blev fortalt om øens seværdigheder og historie på rundturen, og eftermiddagskaffen fik vi på Issehoved øens nordligste punkt. På færgeturen hjemad fik vi en to-retters menu.

Efter en dejlig dag med flot vejr var vi hjemme ved ti-tiden.

2.

Lørdag den 30. juni havde vi vores sædvanlige tur til Varde Sommerspil, hvor vi var 34 deltagere, som så/hørte ”Chaplin the Musical”. Vi var igen heldige med godt vejr. På hjemturen spiste vi aftensmad på Bechs Hotel i Tarm.

Tirsdag den 11. september havde vi en underholdende aften, der handlede om Grundtvig og hans kvinder. Vi var sammen om arrangementet med Vemb Kultur- og Forsamlingshus og menighedsråd i Vemb, Gørding, Bur.

Onsdag den 10. oktober havde vi i Ulfborg Aktiv Center besøg af ’Æ Holm fra Jegindø. Han fortalte om sit liv med sjove oplevelser ledsaget af god musikalsk undeholdning – en god eftermiddag.

Fredag den 30. november afholdt vi vores årlige julefrokost i Vemb Kultur- og Forsamlingshus med 130 deltagere. Rigtig god mad og en sjov julehistorie læst af Irma, og Kiss spillede til vores fællessang. Vi syntes vist alle det var en god eftermiddag.

Distriktet havde den 4. december inviteret bestyrelsen på tur til København for at se Ældre Sagens nye domicil, Snorresgade 17-19 – en 7 etages bygning, købt for 100 mill og istandsat for ca. 130 mill. - Stueetagen er lejet ud til Mercedes for 1 mill om året. Personalet udtrykte stor tilfredshed med deres nye arbejdsplads.

Deres tidligere hovedkontor, blev solgt til 100 mill.

3.

Fredag den 11. januar besøg på VW-Retro Museet i Ulfborg med 58 deltagere. Vi startede eftermiddagen med kaffe og kage,

hvorefter Sussi og Karsten viste os rundt og fortalte om de mange flotte biler m.m, og vi gik rundt og kiggede på alle de mange ting, de har samlet, som blev brugt i 50-erne og 60-erne. En spændende eftermiddag.

Onsdag den 13. februar havde vi i Ulfborg Aktiv Center besøg af Knud Jakobsen, som fortalte om Jesu fødsel, liv, korsfæstelse og opstandelse på en anden måde, end vi tidligere har hørt. En interessant eftermiddag.

Det var lidt af det, der er foregået i det forløbende år, men vi har også noget på programmet for det nye år.

Ældresagen i Midt- og Vestjylland arrangerer ture til ind- og udland hen over sommeren. Det annonceres i Det Sker under Aulum-Vildbjerg-Trehøje.

Onsdag den 3. april starter stavgang i Vemb kl. 9.30.

Torsdag den 25. april har vi ”Spis Sammen”, som i år foregår i Det Røde Kabinet i Vemb.

Mandag den 13. maj udflugt til Årø med fuld forplejning både på ud- og hjemtur.

4.

Lørdag den 29. juni har vi igen i år tur til Varde Sommerspil, hvor forestillingen er musicalen ”Anni get your gun”. Turen slutter med aftensmad på Bechs Hotel

Det er, hvad vi har planlagt indtil nu, men vi regner med flere arrangementer senere på året, og i hvert fald julefrokost – datoen har vi ikke bestemt endnu. Alle arrangementer bliver annonceret i Det Sker samt torsdagsavisen.

På landsplan er der nu mere end 850.000 medlemmer i Ældre Sagen. I Holstebro kommune er der i alt 8.653 medlemmer, og i vores lokale afdeling i Ulfborg-Vemb er vi 1.160 medlemmer.

Jeg vil lige fortælle, at vi har fået en ny landsformand Preben Staun, der er formand for Ældre Sagen i Herning. Han har afløst Søren Rand, som har været landsformand i 7 år. Hans afsluttende bemærkning var ”Vil du ha´ mange år på bagen, så meld dig ind i Ældre Sagen”.

Der skal lyde en stor tak til vore besøgsvenner og til jer der er ledsager til sygehus eller læge samt til jer der står for stavgang – I gør alle et godt arbejde – tak for det!

Til slut tak til jer medlemmer for god opbakning til vores arrangementer, og tak til bestyrelsen for et godt samarbejde.